CELEX: 62007TN0341
Language: hu
Date: 2007-09-10 00:00:00
Title: T-341/07. sz. ügy: 2007. szeptember 10-én benyújtott kereset – Sison kontra Tanács

10.11.2007   
            
            
               HU
            
            
               Az Európai Unió Hivatalos Lapja
            
            
               C 269/58
            
         2007. szeptember 10-én benyújtott kereset – Sison kontra Tanács
   (T-341/07. sz. ügy)
   (2007/C 269/105)
   Az eljárás nyelve: angol
   Felek
   
      Felperes: J. M. Sison (Utrecht, Hollandia) (képviselők: J. Fermon, A. Comte, H. Schultz, D. Gürses, W. Kaleck ügyvédek)
   
      Alperes: az Európai Unió Tanácsa
   Kereseti kérelmek
   
               —
            
            
               Az Elsőfokú Bíróság az EK 230. cikk alapján részben semmisítse meg a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló 2580/2001/EK rendelet 2. cikke (3) bekezdésének végrehajtásáról, és a 2006/379/EK és a 2006/1008/EK határozat hatályon kívül helyezéséről szóló, 2007. június 28-i 2007/445/EK tanácsi határozatot, különösen
            
         
               —
            
            
               semmisítse meg az említett határozat 1. cikkének 1.33 pontját, amely a következőképpen szól: „SISON, Jose Maria (más néven Armando Liwanag; más néven Joma, az NPA-t is magában foglaló Fülöp-szigeteki Kommunista Párt vezetője), született: 1939.2.8., Cabugao, Fülöp-szigetek”;
               
            
         
               —
            
            
               részben semmisítse meg az említett határozat 1. cikkének 2.7 pontját, amennyiben a felperes nevét említi: „Az Új Néphadsereget (NPA) is magában foglaló Fülöp-szigeteki Kommunista Párt, Fülöp-szigetek, Sison Jose Maria C.-hez kapcsolódva (más néven Armando Liwanag; más néven Joma, az NPA-t is magában foglaló Fülöp-szigeteki Kommunista Párt vezetője)”;
            
         
               —
            
            
               az EK 241. cikk alapján nyilvánítsa jogellenesnek a terrorizmus leküzdése érdekében egyes személyekkel és szervezetekkel szemben hozott különleges korlátozó intézkedésekről szóló, 2001. december 27-i 2580/2001/EK tanácsi rendeletet (HL L 344., 70. o.; magyar nyelvű különkiadás 18. fejezet, 1. kötet, 207. o.);
            
         
               —
            
            
               kötelezze a Közösséget az EK 235. és EK 288. cikk alapján 291 427,97 EUR-ban megállapított összeg, valamint havonta 200,87 EUR megfizetésére a Bíróság ítéletének kihirdetéséig, beleértve a kamatokat 2002 októberétől az összeg teljes kifizetésig;
            
         
               —
            
            
               kötelezze a Tanácsot az eljárás költségeinek viselésére.
            
         Jogalapok és fontosabb érvek
   Keresetében a felperes azt kéri, hogy az Elsőfokú Bíróság az EK 230. cikk alapján részben semmisítse meg a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló 2580/2001/EK rendelet (1) 2. cikke (3) bekezdésének végrehajtásáról, és a 2006/379/EK és a 2006/1008/EK határozat hatályon kívül helyezéséről szóló, 2007. június 28-i 2007/445/EK tanácsi határozatot (2) a Prof. Jose Maria Sisont említő részében. A felperes ezen kívül annak megállapítását kéri az EK 241. cikk alapján, hogy a 2580/2001 tanácsi rendelet jogellenes, továbbá kéri az EK 235. és EK 288. cikk alapján az állítólag bekövetkezett kára megtérítését.
   Keresete alátámasztására a felperes a következő jogalapokra hivatkozik:
   A felperes azt állítja, hogy a Tanács állítólag megsértette az EK 253. cikket, figyelemmel a határozata indoklásaként előadottakra. E tekintetben a felperes azt állítja, hogy a Tanács nyilvánvaló mérlegelési hibát követett el a vitatott határozat elfogadásakor, mivel ez utóbbi megalapozatlan tényeken és állításokon alapult. Ezen kívül a felperes szerint a szóban forgó határozat sérti a gondos ügyintézés elvét. A felperes azt állítja továbbá, hogy a határozat sérti a 2580/2001/EK rendelet 2. cikkének (3) bekezdését és a 2001/931/KKBP közös álláspont 1. cikkének (4) bekezdését, valamint az arányosság elvét. A felperes továbbá úgy érvel, hogy a határozat ellentétes az EK 56. cikkben megállapított tőke szabad mozgásával. A felperes végül arra hivatkozik, hogy a határozatot a tisztességes eljárás elvéből, a pártatlan bírósághoz való jogból, az ártatlanság vélelmének elvéből, a védelemhez és a meghallgatáshoz való jogból, a törvényesség elvéből, a szólásszabadsághoz való jogból és az egyesülési jogból, valamint az Emberi Jogok Európai Egyezményében megállapított tulajdonhoz való jogból eredő általános közösségi jogi elvek megsértésével hozták. A felperes legvégül azt állítja, hogy a Tanács visszaélt a hatáskörével, amikor a felperest felvette a vitatott határozathoz mellékelt listára.
   
      (1)  HL L 344., 2001.12.28., 70. o.; magyar nyelvű különkiadás 18. fejezet, 1. kötet, 207. o.
   
      (2)  HL L 169., 58. o.